
Prefață

Traversând două secole și trei continente, începând din însorita Indie, trecând apoi prin Londra, Paris, București și peste ocean, până ȋn tumultuosul New York, cazul Doamna Purdea încheie lungul șir de mistere din trilogia “Cazul Bartha”.

Descoperirea unui tablou vechi duce la dezvăluirea unor legături, peste timp, între mai multe crime și atrocități, dezlănțuind o luptă îndârjită pentru demascarea capului organizației criminale.

Vor reuși oare să îl prindă neȋnfricații Commander Camilla Gillian, Superintendent Jan McKnight și proaspăta Inspector Victoria Clemont? 

O precizare referitoare la numele personajelor, întâmplările și locurile, toate sunt fictive, orice asemănare cu realitatea este pur întâmplătoare și face parte din inspirația autorului.

Început pe 29-May-2023.

Terminat pe 22-Ianuarie-2026, București, New York, Dallas și Dubai.

Publicat pe 24-Februarie-2026. 

Cu drag pentru Iza.

Capitolul 1 – Doamna Ana, amintirile

O minune de copil, cu bucle aurii și o fețișoară de îngeraș, țâșni ca o văpaie, cu mâinile ridicate spre cer și începu să alerge, chicotind veselă, chiar pe aleea aceea lungă ce ducea în livada cu pomi de mango, banane, cocos si lychee.


-  Ana, așteaptă-mă, zvârlugă mică! strigă gâfâind Madame Clotilde.


Fetița alergă înainte fluturându-și fericită rochița roz de dantelă cu volane de mătase strălucitoare.


-  Ana, arrête-toi, ma petite, je t’en supplie! ​[1]


Biata guvernantă, dacă ar fi știut cât de repede aveau să se schimbe lucrurile în anul care va urma și cât de mult avea sa tânjească după zilele pline de voie bună.

Doamna Ana își deschise ochii și imaginile de vis dispărură, lăsând locul micii cămăruțe de la mansardă, în care abia se putea mișca. Oftă, ce mult ar fi dorit să se întoarcă în acele vremuri fericite, de început de secol XX, din însorita Indie.

Observă femeia grăsuță care stătea nemișcată în fața ei, privind-o nedumerită.


-  Scuză-mă, draga mea, m-ai întrebat ceva?

-  Ah, nu-i nicio grabă, vă întrebasem doar dacă ați locuit mult timp în India.


Femeia vorbea tare și răspicat, iar Doamna tresări puțin speriată. Chiar dacă era bătrână acum și auzul îi mai făcea figuri din când în când, nu suporta, ca de altfel niciodată în viața ei, ca cineva să ridice vocea când i se adresa.

În familia ei, chiar și în cele mai dramatice momente, nimeni nu ridica vocea. Existase dintotdeauna acel binemeritat calm englezesc, așa cum fusese educată și cum, la rândul ei, își educase și ea copilul.

India ... tărâmul fermecat al copilăriei sale. În ultimul timp tot mai des se întorcea cu gândul acolo, retrăind momentele când locuise alături de părinții ei șI viața fusese atât de liberă și fără griji. 

Cât de mult iubise rochița aceea roz și pantofiorii roșii de lac, aduse în dar de tatăl ei tocmai de la Londra, atunci când trebuise să meargă la Palatul Buckingham, chemat de Regina Victoria.

Tatăl ei ... ce amintiri duioase îi veneau în minte, de fiecare dată când se gândea la el.

Doamna își lăsă încet pleoapele să-i cadă și pentru o clipă se revăzu micuță, sărind zglobie în brațele puternice ale tatălui ei, ridicând-o până în văzduh, iar ea râzând fericită, cu gura până la urechi, ca și cum ar fi avut aripi și ar fi zburat.

Vedea aievea chiar și butonii mari aurii de la uniforma lui, tresele de mătase, de care ea se agăța cu disperare când o zărea venind pe Madame Clotilde, ca să o ia la culcare.

Tatăl el, General-Locotenent Sir George Stanton, Comandantul Batalionului de Infanterie din Armata Indo-Britanică din Madras, fusese decorat de însăși Regina Victoria cu Ordinul Regal pentru merite deosebite.

Pentru Ana el fusese întotdeauna “Daddy​[2]”, cel mai bun tată din lume, prietenul ei de joacă, atunci când era mică și mai târziu sfătuitorul ei și umărul pe care se rezemase la greu. Parcă simțea și acum mirosul de tutun vanilat, ca o adiere parfumată ce îl însoțea în permanență pe tatăl ei. 

Își amintea foarte bine mărețul Palat al Guvernatorului Britanic, cu sălile fastuoase, luminate feeric de mii de candelabre de cristal, cu ferestre largi, încadrate de draperii lungi din mătase strălucitoare, jilțuri înalte din lemn aurit, ornate cu pietre prețioase și având pe spătarele lor însemnele regale.

Părinții ei erau nelipsiți de la balurile Guvernatorului, oferite cu generozitate supușilor Coroanei Britanice, luând-o de fiecare dată și pe ea, să le țină companie celorlalte odrasle de demnitari.

Cu câtă bucurie alerga pe culoarele întortocheate, grăbindu-se să ajungă în camera de joacă, unde zeci de perne multicolore erau înșirate pe divane, iar copiii săreau pe ele ca bezmeticii, râzând și chiuind cât îi țineau plămânii. 

Și apoi grădinile ... ah, grădinile! Cu aleile lor nesfârșite, pline cu cele mai fermecătoare flori, mari și mici, într-o avalanșă de culori: albe, roșii, galbene sau albastre, mirosind divin a lemn dulce, boabe de tonka, portocale și mango.

Diminețile devreme, când zorii zilei începeau timid să apară, erau momentele preferate ale familiei. Mama ei deschidea larg ferestrele, lăsând să intre aerul proaspăt și toată casa se umplea de parfumul florilor de jasmin sambac​[3] și marigold​[4].

Cât de minunat fusese acolo în India și cât de repede aveau să se schimbe lucrurile pentru ea și pentru familia ei. Atunci o văzuse prima dată pe mama ei plângând, în ziua aceea în care dăduse buzna în salonul de oaspeți, în căutarea unui loc de joacă cu pisicuța ei siameză.

Nu putuse înțelege la vremea aceea tot ce se întâmplase, dar imaginea tatălui ei mângâind-o duios pe mama ei care plângea, ținând în mână o foaie de hârtie albă cu litere aurii, avea să o urmărească toată viața.

Părinții ei primiseră atunci vestea că Regele Eduard murise și că familia lor trebuia să se întoarcă în Anglia. Plecarea din India, cu pregătirea bagajelor în mare grabă și despărțirea de prietenii ei de joacă, mai ales de iubita ei pisicuță, o marcase îngrozitor.

Urmase călătoria cu vaporul, nesfârșită și obositoare, care i se păruse un calvar. Îi fusese rău încontinuu, iar mama ei se îmbolnăvise și zăcuse la pat tot drumul. Când în sfârșit ajunseseră în Portul Doncaster, fuseseră întâmpinați de o vreme fioroasă, cu frig și ploaie rece ca gheața. 

De la început nu îi plăcuse Anglia, umedă și întunecată, în comparație cu verile senine și călduroase din India. Cât stătuseră la Londra, nu avusese nici o plăcere să iasă din casă, îi era mereu frig și era tristă. 

Devenise o fire singuratică, care prefera compania acuarelelor și a cărților, în locul tinerilor de o vârstă cu ea. Așa că atunci când tatăl ei fusese numit Comandant al Gărzii personale a proaspetei Regine Maria a României, fusese din cale-afară de fericită, că aveau să plece în sfârșit din cenușia și înghețata Britanie.

Urmase sosirea la București, orașul care avea să îi devină noua casă și care o întâmpinase într-o frumoasă zi de Mai, cu raze de soare și cer albastru, ca marea. Chiar dacă Marele Război, cum îi spunea tatăl ei, era în plină desfășurare în toată Europa, oamenii de aici erau veseli și prietenoși, părând lipsiți de griji și puși pe petreceri.

Doamna Ana oftă cu amărăciune ... toate clipele acelea îi apăreau vii în închipuire, exact așa cum le trăise. O vedea ca în vis pe mama ei, făcându-i discret cu ochiul și luând-o de mână, ca de fiecare dată când urmau să meargă la o plimbare prin Parcul Cișmigiu sau la cumpărături, prin raioanele de modă ale Galeriilor Lafayette, încheiate negreșit cu o felie de tort Joffre la Cofetăria Capșa.

Revedea în gând Calea Victoriei în pragul sărbătorilor de iarnă, luminată de la un capăt la celălalt cu mii de beculețe colorate, cu pomii de Crăciun din vitrinele magazinelor, împodobiți majestuos cu beteală aurie și globuri lucitoare.

Anii trecuseră și venise timpul să meargă la facultate, iar cea mai minunată alegere pentru tânăra domnișoară Ana Stanton fusese, bineînțeles, École des Beaux-Arts​[5] din Paris. 

Ziua în care primise scrisoarea de la decanul facultății, spunându-i că este fericit să o anunțe că a fost rezervat un loc pentru ea, acea zi fusese una dintre cele mai frumoase din viața ei. Poate că fusese doar o frază politicoasă, pe care decanul o semna și o trimitea tuturor, dar pentru ea însemnase foarte mult, simțise atunci că o lume magică își deschidea porțile și o invita să intre. 

Oh, Parisul! ... câte speranțe dusese cu ea în mica valijoară albastră. Unele se împliniseră, dar cât de diferit față de cum își imaginase acasă. Prima dragoste, clipa ei de uitare și de zbor feciorelnic, culori luminoase aruncate efemer pe pânza vieții și apoi visul închis cu lacătele reci ale realității ... poeziile lui Minulescu, tabloul, drumul înapoi ... rămășițele unei iubiri imposibile.

Amintirile acelor vremuri îi răscoleau inima îndurerată. Toată viața ei fusese un lung șir de lupte și pierderi, presărate pe ici pe colo cu clipe fericite și liniștite, dar atât de scurte. Poate de aceea erau și așa de prețioase, doar gândul la ele îi dădea putere să meargă mai departe.

Doamna Ana privi cu durere urma de pe deget, unde altă dată stătea mândru inelul ei de logodnă. Îi fusese confiscat de o gardiancă atunci când fusese arestată și niciodată nu-l mai primise înapoi, cu toate rugămințile și petițiile pe care le făcuse, de-a lungul anilor.

Inelul îi fusese dăruit de soțul ei, Aurel Purdea, care îl comandase special la renumitul bijutier Cartier din Paris. Avea un model unicat, cu un diamant roșu sângeriu, foarte rar și prețios, iar în interior erau gravate numele lor „Ana & Aur”. 

Închise ochii și își lăsă capul pe spate, suspinând. Lacrimi calde îi udau obrajii, alunecând printre liniile săpate de anii grei. 

Vedea ca prin vis Palatul de la Sinaia, cu turnurile îndrăznețe străpungând zarea, așezat la poalele Munților Bucegi, în frumoasa vale a Prahovei. Respiră adânc, parcă voind să simtă din nou aerul curat și pătrunzător, așa cum fusese atunci, în acea seară de 29 octombrie, când familia ei fusese invitată la sărbătoarea zilei de naștere a Reginei Maria. 

Își amintea și acum drumul cu trăsura până la castel, urcând pe poteci șerpuite printre brazii înalți si fagIi argintii. Apoi, în sfârșit, Palatul ... apărut discret la început, cu mici sclipiri strecurate printre ramurile copacilor și dintr-o dată, ca prin farmec, tot peisajul se lumina, dezvăluind toată măreția lui. 

Retrăia, a câta oară, splendoarea acelei zile, emoția cu care pășise în interiorul unei lumi pline de farmec și rafinament. O fascinaseră sălile grandioase, decorate cu lambriuri albe și aurii, tapițeriile de mătase și catifea, în culori aprinse de roșu, albastru și verde, tavanele și ferestrele pictate, candelabrele din cristal și oglinzile strălucitoare, holul de onoare cu plafonul de sticlă mobil, coloanele de marmură albă, sala de teatru, tablourile și sculpturile impresionante. 

O mulțime de personalități fuseseră prezente la balul de la Palatul Peleș, domni distinși, îmbrăcați în frac, la braț cu doamne elegante în rochii somptuoase, trecuseră rând pe rând ca să-și prezinte omagiile Reginei. 

Atunci și acolo îl cunoscuse pe cel ce avea să-i devină soț, Aurel Purdea, un tânăr avocat care își însoțea părinții la banchet. Tatăl lui, Ştefan Purdea, General în Armata Română și descendent al uneia dintre cele mai vechi și bogate familii boierești din România, se cunoscuse cu Generalul Stanton și fusese bucuros să i-l prezinte pe fiul său.

Ana îl plăcuse din prima clipă când îl văzuse, bineînțeles încercând să pară cât mai indiferentă, așa cum erau educate pe atunci tinerele domnișoare. Nu era prea înalt, ea chiar îl depășea cu o palmă, dar avea un fel de a merge și de a se comporta, care îl făceau să se remarce dintre toți ceilalți.

Aurel era un tip foarte sociabil, spre deosebire de ea, iar atenția pe care el i-o arătase, de față cu cei din jur, îi făcuse mare plăcere. 

Se plimbaseră împreună prin grădina din fața palatului, admirând multitudinea de flori și întrecându-se în a găsi numele lor: brândușe și bujori de munte, stânjenei și ghiocei, ciuboțica cucului și floarea de colț.

Merseseră atât de mult după flori, ȋncât la un moment dat se treziseră într-o poiana minunată, plină de narcise galbene și parfumate. Locul îi fermecase pe amândoi și uitaseră să se mai întoarcă, se dezmeticiseră abia când soarele începuse să apună, colorând cerul în roz și portocaliu. 

Alergaseră înapoi spre palat, râzând și chicotind ca niște copii, chiar și atunci când își prinsese rochia într-o ramură uscată, rupând o bucată din mătasea albăstruie. Mama ei avea să o certe cu siguranță, o pregătise special pentru bal la tanti Paraschiva, croitoreasa cea mai renumită din București. 

Obrajii Doamnei se îmbujorau și acum, rememorând tandrețea cu care îi sărutase mâna în acea zi și în toate celelalte zile, pe care le trăiseră împreună.

Auzi ca prin vis cum cineva o striga “Doamna ... Doamna ... Doamna”, oh cine oare voia să o scoată cu de-a sila din lumea ei de poveste?


-  Doamna, Doamna, vă e rău?!

-  Ah, tu erai, Sofia?

-  Oh, Doamne! Am crezut că ... credeam că ...

-  Ei, ce credeai? Credeai că am murit, așa este? spuse încet, fără dojană.

-  Of, nu mai spuneți asta, mă speriați rău de tot, zău așa! V-am adus puțină ciorbiță de miel cu lobodă, m-am gândit că vă e poftă. S-a răcit între timp, dar mă duc repede să o încălzesc la loc.


Femeia se ridică anevoie, înclinându-se pe spate, ca să își găsească echilibrul. Doamna o privi cum se îndrepta spre ușă, balansându-se de pe un picior pe celălalt. “O să facă fată” își zise în gând și zâmbi, amintindu-și de prietena ei Viorica, doctorița pediatru, care tot așa îi spusese cândva.

Cum-necum o îndrăgea pe chiriașa ei, tovarășa căpitan. Deși nu fusese șlefuită la școli înalte de prin străinătățuri, avea acel bun simț al oamenilor simpli, învățat acasă, într-o familie de români gospodari. Educația Anei și atâția ani petrecuți în România o făcuseră să aibă multă considerație față de oamenii muncitori din popor și niciodată nu ar fi judecat pe cineva, doar pentru că nu se născuse bogat.

Ea înțelesese foarte bine că schimbarea orânduirii sociale nu venise așa, din senin. Fuseseră multe abuzuri ale clasei conducătoare de atunci asupra oamenilor de rând, a celor care duseseră greul a două războaie. 

Împovărați de taxe și restricții, cei săraci deveniseră tot mai săraci, iar conducătorii se scăldau în lux și privilegii. Cunoscuse și ea o mulțime de bogătani din aceia care nu își „murdăreau privirea cu pleava”, cum ziceau ei. 

Pe unii îi vedea și acum de la fereastră, căutau resturi de mâncare prin gunoaie. Istoria de multe ori se repetă și cu toate acestea, mulți nu învață nimic din ea. 


-  Vă aduc și o cafea, Doamna Ana? 


În fiecare zi Sofia venea la ea cu o cafea caldă și stăteau împreună de vorbă, nu că ar fi avut multe de discutat la vârsta ei, dar așa mai afla ce se petrecea în afara casei.

Bineînțeles că nu era o cafea adevărată, din boabe prăjite cu aroma lor inconfundabilă, așa cum ea își amintea prea bine, ci era o imitație din năut, dar pe care tovarășa căpitan reușea să o prepare cu îndemânare și cu mult gust.


-  Îți mulțumesc, draga mea.



Capitolul 2 – Pavelescu, începuturile

Băiatul stătea în picioare așteptând să intre balaurul acela de securist, care îl prinsese tocmai când reușise să șterpelească portofelul unui fraier, ce stătea la coadă pentru bilete la loterie. Își frământă mâinile nervos, ce ghinion pe capul lui, exact când dăduse și el lovitura, se nimerise și gaborul ăsta să fie acolo.

Ușa se deschise și îl văzu cum intră, aruncându-i o privire tăioasă, ca o lamă de ras. Se apropie cercetându-l insistent, din cap până în picioare, cu maxilarele împietrite, ca o fiară gata să se repeadă asupra prăzii.


-  Stai jos! îi spuse în cele din urmă, cu o voce gâjâită, ca zgomotul unor rulmenți înțepeniți.


Băiatul se așeză pe singurul scaun din fața biroului, fâțâindu-se pe lemnul rece, când pe o parte, când pe cealaltă. Îi veni în nas un miros de benzină și cârnați.


-  Ia zi mă, cum te cheamă? 

-  Ăăă ...

-  Ăăă și mai cum ?! tună balaurul.

-  Pavelescu, domnule.

-  Pavelescu și mai cum, dobitocule?

-  Șerban, domnule.

-  I-auzi mă la el ... ha, ha, ha, i-auzi mă ce nume de șmecher are ăsta! 

-  Mă cheamă și Ion, domnule, după taică-miu.

-  Și zi așa, măi Șerbane, știi de ce ești aici? îl întrebă mieros individul, pironindu-l cu ochii lui bulbucați și roșii.


Băiatul prinse un pic de curaj, poate-poate ar putea să scape.


-  Nu știu, domnule, pe cuvântul meu dacă știu!

-  Așa care va să zică, nu știi ... Păi, ia să vedem atunci, ce avem noi aici ... 


Securistul scoase din sertar un dosar albastru, îl deschise tacticos și începu să citească.


-  Acum două săptămâni, în Piața Matache, ai șterpelit portofelele a două femei care stăteau la rând la pâine. Ia să mai vedem și aici ... vinerea trecută, în stația de tramvai Calea Ferentari, ai furat geanta unei tinere, care aștepta să se urce în vehicul. Astăzi, la chioșcul de bilete Loto din strada Popa Tatu, ai furat portofelul cu bani și acte al sergentului Istrate, colegul nostru!

-  Vai de mine, dar eu nu am făcut așa ceva, vă jur! Pe cuvântul meu, să știți, portofelul îi căzuse din buzunar și eu l-am ridicat ca să i-l dau înapoi ...

-  Ha, ha, ha! Mă, Pavelescule, tu minți cum respiri! Hai că-mi placi!


Individul se apropie jovial de Pavelescu, ca pentru a-l bate prietenește pe umăr, dar cu o mișcare rapidă îi apucă gâtul, ca într-o menghină, făcându-l să nu mai poată respira.


-  Tu mă crezi prost, mă, nenorocitule ?! Așa crezi tu ? Că îmi torni niște minciuni ca niște bășini în nas și eu te cred?!


Băiatul se zbătea ca un pește pe uscat, dar degeaba, nu mai avea aer și începuse să se învinețească la față. Simțea că i se scurge toată viața din el, iar nebunul ăsta nici gând să îi dea drumul.


-  Uite cum stă treaba, mucosule, îi zise la ureche, ȋnfigându-și degetele în gâtul lui. De astăzi o să lucrezi pentru mine, ai auzit?!


Pavelescu se căzni să dea din cap, ar fi acceptat orice în acel moment, doar ca să scape cu viață.


-  O să lucrezi pentru mine și o să faci tot ce o să îți cer eu. Dacă crâcnești cumva, te snopesc ȋn bătaie, îți rup toate oasele, ai înțeles?!


Cu ultimele puteri, băiatul dădu din nou din cap și în sfârșit balaurul îi eliberă gâtul din strânsoarea mâinilor. Se prăbuși fără vlagă, tremura, iar picioarele nu îl mai ascultau.


-  Hai scoală, n-avem timp de teatru aici! spuse matahala, dându-i un șut în coaste.


Pavelescu se ridică cu greu si se așeză la loc, pe scaun. Își simțea capul ca într-un malaxor, tot ce voia era să iasă cât mai repede de acolo.

Individul deschise din nou dosarul albastru, luă o foaie goală și i-o întinse.


-  În fiecare săptămână vii aici și îmi aduci raportul cu cine intră și cine iese din casa lui stăpân-tu Purdea. Știi să scrii?

-  Știu puțin, domnule.

-  Fără “domnule” mă, ce, ești și tu vreun afurisit de chiabur?! Îmi spui Tovarășu’.

-  Da, tovarășu' ... și mai cum?

-  Tovarășu’ și atât! tună din nou și băiatul amuți.

-  Câte clase ai?

-  4 clase, domnule ... adică tovarășe.

-  Scrii cât să nu uiți, restul îmi spui pe gură, când vii aici. O să te școlim noi, dacă te comporți cum trebuie. 

-  Tovarășe, pot să scriu și ce aud de la alții?

-  Păi de la cine?

-  De la Gabrela.

-  Cine-i Gabrela?

-  Slujnica lu’ Doamna.

-  Ştii cum o cheamă?

-  Da. Gabrela.

-  Gabrela și mai cum?

-  Bolanca.

-  Bolanca?! Ce nume mai e și ăsta?

-  E din mahala ... știți dumneavoastră ...

-  Mda, atunci scrie așa: în data de ... am auzit de la numita Gabrela Bolanca, care a spus că ... și treci acolo tot ce îți ciripește. Ai înțeles, mă? Gata, hai valea, până nu mă răzgândesc și te bag la pârnaie, nenorocitule!


Pavelescu uită de toată durerea din coaste și își luă tălpășița imediat, de frică să nu îl burdușească iar căpcăunul. O să vadă mai târziu cum o să scape din povestea asta, acum trebuia doar să-și salveze pielea. 

Totul în jur era pericol, așa auzise de la băieții mai mari, care lucrau la măcelăria din colț, unde îl trimitea cucoana Ana să cumpere carne. Ei spuneau că de-acum o să fie doar comuniștii la putere și că va fi vai de capul bogătanilor ăștia nenorociți.

Se zvonea că unii dintre securiști o să aibă puteri peste toți miniștrii și generalii din țară și că o să facă prăpăd în boierime, o să îi ia la tocat unul câte unul, până o să scuipe din ei și ultimul bănuț pe care îl mai aveau. 

Se gândi că poate și Tovarășu' ăsta era unul dintre ei, așa că p

